AlexejDobrolubov/national_council_slovak_2010 huggingface dataset:
48. schôdza NR SR - 9.deň - A. dopoludnia
Dátum: 2021-11-03
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

40. Ďakujem veľmi pekne za slovo, pán predsedajúci. Ďakujem veľmi pekne, kolegyne, kolegovia, za každú faktickú poznámku. Ja to tak zhrniem a poviem, že všetci chceme chrániť. Chceme, aby správa a vlastníctvo bola pod jednou strechou, chceme, aby táto reforma bola nastavená správne. Ale treba začať úplne iným spôsobom, nie tak, ako ste začali vy. Máte to v programovom vyhlásení vlády. Treba spraviť revíziu národných parkov, už som to povedal. Máme najviac v rámci Európskej únie z hľadiska rozlohy - 7,5 %. Priemer je niekde okolo 1,8 - 2 % iných krajín Európskej únie. Spravme revíziu. Poďme potom postupne do zonácie, poďme od päťky, postupne štvorka a dole, riešme to postupne krokmi. Takýto to má vtedy zmysel, kolegyne, kolegovia. Nie tak, ako to robíte vy. A, pán predseda výboru, ja som povedal, že keď budeme vo vláde, tak to bude tento zákon z hľadiska tejto novelizácie, lebo je to nezmysel, je to zle nastavené, ja som povedal, poďme to spraviť inak. Revízia, zonácia od päťky až dole a tak ďalej postupnými krokmi, vtedy to má zmysel a bude to aj spoločensky po dohode všetkých dotknutých organizácií a záujmových skupín. Čiže toto zrušíme, nieže všetko tu my zrušíme, keď prídeme. Tento nezmysel s týmto pozmeňovacím návrhom, ktorý tu je prednesený. A pevne verím, že, kolegyne, kolegovia, že to neschválite. Poďme spoločne o tom diskutovať a nastavme to. Pán Kazda, pre vás úplne ideálne by bolo, keby tieto pozemky, ktoré teraz riešime vo vlastníctve štátu, či lesy, alebo pôda, vlastnili súkromníci. To je vaše vyjadrenie, ktoré vám budem stále vyčítať, lebo ste to tu už viackrát povedali. Kolega Potocký, no povedali mi kolegovia, že pán minister z tých deviatich stretnutí sa zúčastnil len dvoch. Takže to je asi výsledok, ako pánovi Budajovi na tom v skutočnosti záleží, ale ja si myslím, že pán Budaj, už to tu viackrát bolo povedané, počúva ten tretí sektor a tie mimovládky... (Prerušenie vystúpenia časomerom.)
48. schôdza NR SR - 9.deň - A. dopoludnia
Dátum: 2021-11-03
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

8. Ďakujem veľmi pekne, pán podpredseda. Pán predseda výboru, ja ťa vnímam veľmi pozitívne, ale ja keď som si mal možnosť vypočuť dva pozmeňovacie návrhy a aj tvoj, ktorý si tu skoro hodinu čítal, pri zákone, ktorý bol na začiatku v máji na dve strany a teraz máme 13 -14 stranové pozmeňovacie návrhy, kde nevie vládna koalícia, vládni poslanci zodpovedať základné otázky, ako to v skutočnosti dopadne s touto reformou, povedali á, nepovedali bé. Taký príklad aj toho, ty si o tom hovoril, ak sa bezzásahovo za tie všetky veci, ako všetci dobre vidíme to zneužívanie tej situácie zo strany mimovládnych organizácií a tretieho sektora, kde ukážu holinu niekde na kopci a povedia, ako tí zlí lesníci to všetko tam vyťažili a nepovedia bé, že sa to vyťažilo preto, lebo tam padla napríklad veterná kalamita, že to všetko sfúklo, popadali tie stromy jak zápalky, ale oni to zneužívajú túto situáciu. Je veľmi zneužívané toto celé. A mňa mrzí, že sme sa dostali až do tohto štádia. Ja za chvíľku idem vystupovať. Poviem viacej k tomu, ale myslím si, že jediná cesta pri tejto tzv. reforme, ktorá sa spravila bez akejkoľvek odbornej širokej komunikácie s verejnosťou, tak jediná cesta je túto novelizáciu stiahnuť. To je jediná cesta. Žiaden pozmeňovací návrh nepomôže tomu, lebo od začiatku je to nastavené úplne zle. A mali vládni poslanci a hlavne vláda nastaviť komunikáciu tak, aby to bolo spoločensky odkomunikované. Opozícia... (Prerušené vystúpenie časomerom.)
48. schôdza NR SR - 8.deň - B. popoludní
Dátum: 2021-11-02
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

103. Ďakujem veľmi pekne za slovo, pán predsedajúci. Kolegyne, kolegovia, ja by som začal tým, že podľa mňa keby som sa opýtal otázku, že kto z vás vie, čo tu pán Šíbl predkladal, aký pozmeňovací návrh, tak nikto vám, nikto z vás nepovie, o čom bol tento pozmeňovací návrh. Bavíme sa o zákone, kde sa ide presunúť správa štátnych lesov a pozemkov zo Slovenského pozemkového fondu, a tento prvotný, ktorý ste sem predložili pred niekoľkými mesiacmi, bol na dvoch stranách. Teraz nám tu pán Šíbl prečítal štrnásťstranový pozmeňovací návrh, to je niečo neskutočné! A, pán predsedajúci, chcem jednu vec, ja som zachytil teda viaceré nezrovnalosti pri čítaní pána Šíbla pri tomto pozmeňovacom návrhu, len som prvýkrát poslanec Národnej rady a chcem sa spýtať, že či napr. také veci, ako je v texte označenie 22a, úvodzovky a ďalšie veci sa tiež čítajú v rámci pozmeňovacieho návrhu, lebo viaceré veci som tam nezachytil, pán Šíbl ich nečítal, tak sa chcem spýtať, že či toto sa číta, a keď nie, tak aký je ďalší postup. Ďakujem veľmi pekne. (Reakcia z pléna.)
48. schôdza NR SR - 5.deň - B. popoludní
Dátum: 2021-10-26
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

58. Ďakujem veľmi pekne, pán podpredseda, za slovo. Pán minister, no my by sme o tom ranči ani už nehovorili, ale mali by ste nám povedať, čakal by som od vás, keď fakt si dáme to porovnanie 800 metrov vinohrad Roberta Fica a dám si porovnanie vášho ranču niekde v Austrálii a ja si myslím, že ani jeden kolega z koalície nie je naivný, keď poviem ranč v Austrálii, že sa bavím o, ja neviem, 1 000 metrov, 2 000 metrov alebo čo. Tak sa bavíme asi o stovkách hektároch nejakého ranča. Takže, pán minister, nebudeme o tom hovoriť, keď nám poviete, s kým to máte, aké veľké to je a hlavne odkiaľ ste na to zobrali finančné prostriedky, pán minister, lebo ste verejný funkcionár a myslím si, že na Slovensku to občania Slovenskej republiky potrebujú vedieť a je to vo vašom záujme, aby ste tieto všetky pochybnosti vyvrátili. Nevyvrátili ste vo svojom vystúpení teraz pochybnosti, ktoré máme, že sa niekde rokuje o tom, že sa predá časť alebo celá časť podielu štátu v Slovenských elektrárňach, v teplárňach a tak ďalej a tak ďalej. Čiže idete a pokračujete v privatizácii, ktorú ste začali s Miklošom a Dzurindom? A chcem vám pripomenúť, pán minister, že práve SMER - sociálna demokracia v minulosti zobral späť Gabčíkovo, z ktorého teraz plynú veľké miliónové príjmy do štátneho rozpočtu, takisto Transpetrol, matku SPP, zastavili sme privatizáciu bratislavského letiska, pán minister, toto sú reálne, reálne veci, ktoré sa reálne udiali a nie tie, o ktorých vy tu zahmlievate a rozprávate. Ďakujem veľmi pekne.
48. schôdza NR SR - 5.deň - B. popoludní
Dátum: 2021-10-26
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

54. Ďakujem veľmi pekne, pán predsedajúci, aj všetkým kolegom za faktické poznámky. Ono by to bolo zlé pre vystupujúceho, keby nedostal ani jednu faktickú, a preto si ja vážim každú, aj keď ste viac-menej, kolegovia, kolegyne, vôbec nepochopili vystúpenie a vy vôbec nechápete ani to, ako to tu na Slovensku funguje. Pán kolega alebo kolegyňa, kto hovoril o tom, no ja si myslím, že nie je v poriadku, keď na Slovensku sa rapídne zvyšujú ceny elektriky, plynu, tepla, budeme sa teraz baviť iba o tomto, nie o potravinách a o ďalších veciach, ktoré sa dejú, a minister hospodárstva Richard Sulík rieši svoj fantastický úžasný ranč ako austrálsky kovboj v Austrálii. A po druhé, keď tuto ľudia riešia to, že či budú mať 2, 3, 4, 5, 10 eur mesačne na to, aby si zaplatili zvýšenú cenu energií nielen na účte, ale aj v tom, že bude zvýšená cena potravín a ďalších vecí a on si varí v tričku SaS ako minister hospodárstva halušky v Dubaji. Dámy a páni, skúste sa nad sebou troška zamyslieť. Pán Kazda, vy hovoríte o tom, že všetko by mal alebo teda časti týchto vecí by mali vlastniť spoločnosti, nie štát. Tak sa vás pýtam, je pravda na tom, že minister hospodárstva už rokoval s nejakými finančnými skupinami o tom, že predá nejaký podiel v Slovenských elektrárňach? Je pravda, že sa rokuje o tom, že sa predajú nejaké podiely v teplárňach? A tak ďalej a tak ďalej. Toto je postupná, postupné dokončenie zo strany Richarda Sulíka totálnej privatizácie toho, čo ešte zostalo po Dzurindovi a Miklošovi na Slovensku. A to vidíme a videli sme to aj pri východoslovenskej distribučnej spoločnosti, kde si minister hospodárstva neuplatnil predkupné právo. Dámy a páni a plán obnovy to bude jeden veľký prepadák pre Slovensko... (Prerušenie vystúpenia časomerom.)
48. schôdza NR SR - 5.deň - A. dopoludnia
Dátum: 2021-10-26
Poslanec: Takáč, Richard (SMER - SD)
Druh vystúpenia: Vystúpenie s faktickou poznámkou

10. Ďakujem veľmi pekne, pán predsedajúci. Pán premiér, to, že ste to čítali z papiera a všetci vieme, že vám to napísal Richard Sulík, čakal som, že viacerí koaliční poslanci vystúpia faktickou na vaše vystúpenie. Ja som čakal, že ste si to mohli aspoň viackrát prečítať. Keď vidím plné rady zo strany OĽANO, ZA ĽUDÍ, ktorí tu nesedia v parlamente, a chcú si vypočuť, čo hovoríte. Ja viem, že my sme nemohli teraz od vás očakávať, že by ste tu vystúpili bez papiera a niečo nám povedali na obhajobu Sulíka, ministra hospodárstva, lebo nemôžme nič očakávať, lebo ani nič neviete k tomu povedať. Hovorili ste tu o nejakom, nejaké body ste tu vymenovali, ktoré vám napísal Richard Sulík. Ako jeden z tých bodov, že treba zaplatiť nejaký dlh z minulosti 360 mil. voči distribučným spoločnostiam. Však bolo jednoznačne preukázané, že tieto distribučné spoločnosti si to navýšili a predchádzajúci šéfovia URSO to nechceli zaplatiť, lebo vedeli, že tie milióny sú nadhodnotené. Až prišiel liberál Sulík, ktorý si povedal, však jasne im to zaplatím, tak ako si povedal, načo si budem uplatňovať predkupné právo na Východoslovenskú distribučnú spoločnosť. Načo? A hovoríte o fotovoltaike, o tej, o ktorej nám tu vyčítal niekto, že v minulosti povolenky a tak ďalej. Však sám Sulík už to ani nedementoval, že najviac povoleniek sa vydalo, keď mala SaS-ka ministerstvo hospodárstva v rokoch 2010-2012. Hovoríte tu o Expo v Dubaji, kde sme sa zase dozvedeli, že môžeme za to my z minulosti, že preto to takto dopadlo a nehovoriac o tom, že keď si predstavím v minulosti pri rôznych legálnych a transparentných verejných obstarávaniach, ako ste kričali, keď to niekto iný niekto vyhral a tu zrazu Makó, LAMA a všetko je v poriadku, lebo to... (Prerušenie vystúpenia časomerom.)
90. schôdza NR SR - 7.deň - A. dopoludnia
Dátum: 2023-05-11
Poslanec: Taraba, Tomáš (-)
Druh vystúpenia: Vystúpenie s faktickou poznámkou

68. Jaj, tento diletantizmus nemá konca. Takže vy ani neviete, že keď niekto má vec na súde, tak sa ho z tohoto nič netýka. Takže to je, to je len na margo toho. A prosím vás pekne, to, že nejaká vaša politická špeciálna prokuratúra tu niekoho za - mimochodom, aby ste vedeli - za prečin, za prečin stíha, tak a pošle mu niekde 50-členné, či koľko, komando, tak to je len vidieť, že čo politicky, politicky ste vy schopní robiť a môžem vás uistiť, že teda s tým obchodným partnerom bývalým, tak môžme si tu čítať zoznam, ako ste prepletení vy, celá koalícia. Takže toto je úplne trápne. A druhá vec, je len teraz vidieť, ako ste sa z toho celého vymotávali. Vy ste povedali, že generálneho prokurátora zvolila mafia. Ja som len povedal (povedané so smiechom), že to bol váš nominant. Takže ste sedeli potom s mafiou vo vláde. Však vy nemôžete zabudnúť, čo ste päť minút dozadu povedali. To je celé.
90. schôdza NR SR - 7.deň - A. dopoludnia
Dátum: 2023-05-11
Poslanec: Taraba, Tomáš (-)
Druh vystúpenia: Vystúpenie s faktickou poznámkou

64. Vážený pán Baránik, je to, čoraz ďalej to je horšie s vami. Vy ste tu povedali tri vety a teda ja sa chytím každého vášho tvrdenia. Po prvé. Vy ste povedali, že prokuratúra, že o tom, čo je zákonné a nezákonné, že to je úloha súdu. Tak ja vám prečítam, keď pôjdete na wikipédiu, na wikipédiu, nemusíte ísť na žiadne vy právne stránky. Definícia, aby ste vedeli, čo je definícia prokuratúry. Prokurátor podľa trestného poriadku vykonáva dozor nad zachovávaním zákonnosti v prípravnom konaní. To je, vy ste sa asi s touto definíciou v živote nestretli, pretože zmysel, celý zmysel prokuratúry, pán Baránik, je, že nemal by prejsť žiaden jeden úkon alebo žiadna jedna obžaloba cez normálneho prokurátora, ktorá by bola v rozpore so zákonnosťou procesu. Toto je úloha prokuratúry, pán Baránik, takže dneska ste sa aj niečo naučili. A druhá vec, povedali ste, citujem: "každého generálneho prokurátora dosadila mafia". Vy ste došli so Žilinkom. Vy, to znamená, že ste mafia. Vy ste mafia, to bol váš nominant. Takže keď platí veta, ktorú ste práve povedali (reakcia spravodajcu), koaliční (reakcia spravodajcu), pán Baránik, takže vaša integrita ako politika je, že vy ste s mafiou vládli tri roky? Keď oni sú mafia, tak vy ste s ním nedošli. Tak, ale keď platí veta, že každého generálneho prokurátora na Slovensku dosadila mafia a vaši kolegovia v koalícii došli so Žilinkom, tak potom vy, dámy a páni, ak volíte SaS-ku, tak môžte si byť istí, že oni nemajú problém sedieť s mafiou vo vláde aj tri roky. Prečo ste to robili, keď nie kvôli hodnotám, hej? No a osobitná veta, čo ma teda úplne že dorazila, že som povedal nezmyselnú vetu, tu som si to napísal, že nezmyselnú vetu tu furt opakujem, že trestné stíhanie by malo byť zákonné. To ste povedali na kameru. Toto je zosobnenie totalitnej prokuratúry. Toto, pretože on ani nevie, že čo je úloha prokuratúry a ešte ma tu bude poučovať o tom, čo nájdete na wikipédii. Strašné. (Potlesk.)
90. schôdza NR SR - 7.deň - A. dopoludnia
Dátum: 2023-05-11
Poslanec: Taraba, Tomáš (-)
Druh vystúpenia: Vystúpenie s faktickou poznámkou

18. Ďakujem veľmi pekne. Pani Kozelová, povedali ste, že § 363 je rozklad demokracie, tak rozklad demokracie je skôr to, že čo ste tu vy tri roky robili. Nerozumiem, ako v čom môže byť. Rozklad demokracie je to, že dáte niekomu právo preskúmať protizákonné rozhodnutia. Ja nerozumiem, v čom je rozklad demokracie, keď občan Slovenskej republiky má byť trestne stíhaný v súlade so zákonom a zo zákonných dôvodov. Vzhľadom na to, že pán Dostál nám tu povedal, citujem, že on sa ospravedlnil nielen Haščákovi, ale sa ospravedlnili viackrát aj pani ministerka, lebo áno, dochádza k nezákonnostiam. Vy sa počúvate, že vy poviete, že v demokratickom štáte, demokratickom štáte dochádza k nezákonnostiam vo vyšetrovaní? To, prosím vás, nezákonnosť vo vyšetrovaní znamená, že buď niekto nepozná zákon, kto vyšetruje, alebo ho má úplne v paži a robí si, čo chce, teda je to svojvôľa. A jediné, čo tu je, prihláste sa, nevykrikujte! Jediné, čo tu sa bavíme, samozrejmé, že už dneska len tí najväčší fanatici veria tomu, čo ste, čo ste tie tri roky, ako ste to tu riešili, môžem vás ubezpečiť, nikto v opozícii sa tých vašich vyšetrovateľov nebojí, to skôr by ste sa mali báť vy, ale to, čo, to, čo tu je dnes, že ste sa dostali do fázy, že vy obhajujete nezákonnosť vašich vyšetrovateľov a tvrdíte, že to je rozklad demokracie. Pán Šefčík, vy hovoríte, že sú tu dve čiary. Áno, je tu strana zákonná a strana nezákonná. Ak si tu niekto posiela komandá, nech si ich posiela, kam chce, ale zákonným spôsobom. Nie tak, že z toho sú stovky trestných oznámení a nie tak, že sa tu ospravedlňuje niekomu štát, to je celé. Vy ste sa rozhodli ísť cestou nezákonnosti a bránite tomu, aby sa na Slovensku vyšetrovalo zákonným spôsobom. To je celá vec.
90. schôdza NR SR - 6.deň - B. popoludní
Dátum: 2023-05-10
Poslanec: Taraba, Tomáš (-)
Druh vystúpenia: Vystúpenie s faktickou poznámkou

62. Ďakujem. Vážená pani kolegyňa, pokiaľ ide o ten Malokarpatský región, tak podľa mňa tam už je to premnoženie tak extrémne, že pochybujem, že či je úplne že v sile iba tých miestnych poľovníkov, ktorí teda sú zároveň aj vinármi, možnosť dať do normálneho stavu tú zver. Keď sa pôjdete po polnoci prejsť čo i len cez Pezinskú Babu autom, to odporúčam, tak tam zažijete na každých možno dvoch-troch kilometroch také úkazy, ako čo je z tých španielskych nejakých dedín, kde vám idú stáda oviec cez cestu a musíte čakať, tak toto tam vyzerá s jeleňmi. A tie jelene jednoducho pasú potom celú, celú, v podstate celý chotár, takže čím tu viac o tom budeme mudrovať, tak tým jednoducho viac tých škôd tam bude. A podľa mňa jednoducho ja by som žiaden problém nemal s tým tam poslať armádu a jednoducho to celé vystrieľať tisícami, tisícami kusov, dať to do normálneho stavu, pretože, pretože ten nadstav je taký, že oni by museli, teraz ma nechytajte úplne za čísla, ale jednoducho tam je nejakých že 2 500 kusov nad, nad úroveň, čo sú len odhady, lebo však oni to s tými dronmi a podobne si večer mapujú, že ako to ide dole. Takže jednoducho sú lokality, podľa mňa treba priznať, že sa to tu totálne zanedbalo dlhé roky, čím neviním len teda poľovníkov, ale ten reálny stav a ak sa teda nemáme pozerať na to, že celá tá krajinotvorba len zaburinie a aj, lebo aj to poľnohospodárstvo, napríklad to vinárstvo tu má aj turistický charakter, na to je napojená gastronómia a podobne, tak jednoducho sú lokality, kde to bude treba jednoducho radikálne vyriešiť.
90. schôdza NR SR - 5.deň - B. popoludní
Dátum: 2023-05-09
Poslanec: Taraba, Tomáš (-)
Druh vystúpenia: Vystúpenie s faktickou poznámkou

127. Ja len veľmi krátko, že naozaj vítam túto zmenu, pretože Slovensko by nebolo konkurencieschopné, keby sa toto neupravilo. Dneska naozaj tie investície sú úplne o detailoch a tento detail, ktorý sa tam pretavil do toho zákona, proste bol dosť chybný a znevýhodňoval Slovensko. Takže ja tiež chcem apelovať na celú snemovňu, aby to podporila, a skôr aby to bolo aj vnímané investormi, že skôr išlo o omyl, ale že existuje taká všeobecná zhoda v parlamente, že jednoducho chceme byť normálnou štandardnou krajinou na investovanie. Vďaka.
90. schôdza NR SR - 5.deň - A. dopoludnia
Dátum: 2023-05-09
Poslanec: Taraba, Tomáš (-)
Druh vystúpenia: Vystúpenie s faktickou poznámkou

38. Pani kolegyňa, plne súhlasím, že ak RTVS má mať funkciu nejakej verejnoprávnej televízie, tak musí zamestnávať nejakú vlastnú, vlastných ľudí, vytvárať vlastnú, vlastnú tvorbu pod vlastnou značkou, veď to bola tá, tá pridaná hodnota, to bolo to know how. Ak má verejnoprávna televízia byť nejaký prietokový ohrievač len pre zmluvy s inými eseročkami, tak sa pýtam, komu načo toto je potom. A keď sa dnes pozrieme, veď to je normálne polokomerčná televízia, ktorá sa nadháňa s tými najkomerčnejšími,pričom ich poslanie má byť úplne nejaké iné. Kde sú, kde sú seriály, ako natáčali o štúrovcoch a podobne, proste nič, to je jedna vypriahnutá, to je dneska inštitúcia, ktorá nemá žiadnu dramaturgiu, žiadnu tvorbu, jednoducho keď by ste nepozerali na logo, tak neviete, či nepozeráte komerčnú televíziu, alebo niečo normálne. Takže ako v poriadku, ak ideme budovať štátnu televíziu, ak ideme dať finančné zdroje, no tak ale to nemôže byť, že tu ideme len navýšiť ten prietokový ohrievač pre iné eseročky. Proste buď sa to vráti tam, kde to bolo, alebo jednoducho potom nám úplne, aleže totálne stačí jeden kanál, vôbec nám netreba tri. A jednoducho, jednoducho buď to bude mať nejaké, nejakú výpovednú hodnotu, nejakú tvorbu, nejaké know how, alebo jednoducho toto dnes je proste hanba. To nemá nič ani so štátnou, ani s verejnoprávnou inštitúciou, to nedáva spoločnosti žiadnu pridanú hodnotu. Ďakujem.
90. schôdza NR SR - 5.deň - A. dopoludnia
Dátum: 2023-05-09
Poslanec: Taraba, Tomáš (-)
Druh vystúpenia: Vystúpenie s faktickou poznámkou

16. Dámy a páni, rozoberáme teda, že nebudú koncesionárske poplatky, ale bude RTVS platená zo štátneho rozpočtu. Ja plne podporujem to, aby žiadne koncesionárske poplatky neboli, všeobecne mám problém s akýmikoľvek poplatkami, ktoré musia ľudia platiť nad rámec toho, že platia dane štátu a potom ešte niekto ich priká... im prikázal, že budeš museť pozerať verejnoprávnu televíziu, ale keď ju aj nepozeráš, tak platiť za ňu budeš ešte nad rámec tohoto všetkého, to proste to bolo, to bolo niečo príšerné, takže plne toto podporujem. No ale na druhej strane rozprávame tu, že RTVS je verejnoprávna televízia. Neviem, na základe čoho sa toto tvrdí, pretože každý, kto si ten kanál zapne, tak vidí, že RTVS je verejnoprávna možno len do roviny, že je platená ľuďmi, v skutočnosti je to obyčajná poloprivátna televízia, kde pár skupiniek si okupuje rôzne relácie, ktoré sú neobjektívne, môžme sa baviť o Havranovi, môžme sa baviť o ostatných, kde si len volajú svojich kamarátov, je to nevyvážené od A po Z, takže nejaká skupinka ľudí si povedala, že však, ľudia, vy to plaťte, my si tu budeme robiť svoje vlastné piár. Takže takúto verejnoprávnu televíziu vôbec Slovensko nepotrebuje. Vonkoncom si nemyslím, že to patrí do nejakej kritickej infraštruktúry, pretože štát má páky si odkomunikovať akékoľvek kritické informácie cez kohokoľvek. Takže bez ohľadu na to, že či sa tu presadí zákon, aby sa to platilo priamo z HDP, a teda z daní, alebo, alebo akokoľvek inak, realita je, že jednoducho RTVS je obyčajný paškvil. Je to paškvil, ktorý nemá dôvod mať úctu pred ľuďmi, pretože toto už tam trvá dlhodobo, vlastná tvorba nulová, jednoducho je to obyčajná propagandistická liberálna sieť a potom nech si to tí ľudia aj platia, lebo jednoducho sa bude musieť to celé zrekonštruovať úplne nejak inak. Takže približne toľko, ale myslím si, že, že nikto nejak nepadá do kolien kvôli RTVS dneska.
90. schôdza NR SR - 4.deň - A. dopoludnia
Dátum: 2023-05-05
Poslanec: Taraba, Tomáš (-)
Druh vystúpenia: Vystúpenie s faktickou poznámkou

46. Dámy a páni, plne vítam aj túto iniciatívu, pretože nárast cien potravín jasne poukazuje, že musíme nájsť všetky mechanizmy, ako znížiť ten inflačný tlak. Samozrejme, že znižovanie sociálneho bremena pre zamestnávateľov za zamestnancov v tomto sektore je veľmi dôležitý nástroj a všeobecne si myslím, že po voľbách bude musieť nová vláda pristúpiť k tomu, aby sa naozaj zo Slovenska stalo miesto, kde sa začne aj riešiť výška sociálnych odvodov, pretože máme ich jedny z najvyšších v Európe, je to veľké bremeno. A pre podnikateľov jeden z tých najpodstatnejších elementov je, že aby nielen zamestnávali, ale aby sa nebáli zamestnávať, pretože tie náklady, ktoré nie sú v tomto prípade tých 25 % odvodov, ktoré majú za zamestnanca, sú predsa len dosť značné na to, aby boli potom opatrní pri zamestnávaní. Takže táto pomoc, ktorá sa teda má týkať 33-tisíc zamestnancov v agrosektore, kedy zamestnávatelia budú odbremenení na pol roka od platieb práve týchto, týchto odvodov, nám aj ukáže taký, taký prierez tomu, že čo to urobí so samotnou zamestnanosťou a so stabilizáciu toho sektora, nielen teda že to pomôže znížiť tlak na tie ceny, ktoré sú v tom primárnom sektore poľnohospodárstva. Takže ja to veľmi vítam, je to dobrá iniciatíva a myslím si, že tak ako povedal pán Richter, už potom po pol roku sa vyhodnotí konkrétne tie dáta. Myslím si, že sa to bude dať vyhodnotiť aj z pohľadu iných, možno rovnako ohrozených sektorov, kde slovenský priemysel ten, takúto formu pomoci bude potrebovať. Takže ja to plne podporujem a budem hlasovať za. Ďakujem.